Caritas Eesti

Caritas Eesti on MTÜ.  Ta kuulub ülemaailmase organisatsioonile Caritas, mis on üle kogu maailma tegutsev katoliku kiriku sotsiaaltöö organisatsioon. 
Eri riikides tegutsevaid Caritasi ühendab ühtne vaimne alus ning koostöövõrgustik, kuid iga riigi Caritas on vaba oma töösuundi valima. Caritas Eesti töötab noorte peredega.

Ajalugu
1996 aastal alustas Lagle Parek tööd Eestis Caritase käivitamiseks ning Caritas Eesti MTÜ registreeriti 26. märtsil 1997 aastal. Esimeste tegevuste hulgas oli nii riide- kui toiduabi jagamine raskustes perede ja peretoeta lastele, peagi sündisid ka päevakeskused – Caritase "Kinderstubed" – kus lapsed, kelle kodune olukord oli väga kehv, said peale kooli süüa, õppida ja lihtsalt inimlikku soojust ja hoolt. Caritase "Kinderstubed" tegutsesid alates 1997 aastast Narvas, Ahtmes ja Tartus.
Üsna pea käivitusid ka erinevad lõimumisprojektid lastele ja noortele, mis erinevas võtmes tõid ühisteks aruteludeks ja ühise eesmärgi nimel tegutsema kokku eesti ja emakeelena muid keeli (peamiselt vene keelt) rääkivaid lapsi ja noori.
1997 aastal sündis ka Caritase pikaajalisim projekt “Eesti talu õpetab eesti keelt”, mille raames on koolivaheaegadel eesti taluperedes eesti keele, kultuuri ja traditsioonidega tutvumas käinud kokku üle 1000 lapse. 2000-2003 pakkus Caritas talupuhkuse ja -õppe võimalust eelkõige Ida-Virumaa lastekodulastele ning Tallinna toimetulekumuredega perede lastele.
1998 aastal viisid lavastaja Merle Karusoo ja Viljandi Kultuurikolledži noored 87-le venekeelsele noorele läbi projekti “Kes ma olen”, mille käigus otsisid noored lavastaja juhendamisel ning loovate tehnikate läbi oma juuri ja identiteeti. Projektist arenes välja sari lavastusi, mis uurisid erinevate inimeste sidemeid oma juurte, sotsiaalse ja kultuurilise kuuluvusega.
1999 aastal käivitus Kaasaegse Kunsti Eesti Keskuse ja Euroopa Kultuurifondi poolt rahastatud projekt “Teater ja tants sotsiaalsete muutuste teenistuses”, mille eesmärgiks oli laste ja noorte probleemide käsitlemine ja lahenduste otsimine kunstilise tegevuse kaudu kaasates näitlejaid ja tantsijaid laste ja noorte probleemide lahendamisse. Tallinnas hakkas tööle Caritase noortele suunatud kunsti ja teatriprojekti ning Tartus toimusid loovtantsu tunnid "Kinderstube" projekti lastele.
1999 aastal toimus projekt “Demokraatiakool”, kus eri rahvustest noored arutlesid kõikidel neid puudutavatel teemadel – sotsiaalsüsteemist põllumajanduspoliitikani.
2000 aastal lõimuti Narvas ja Häädemeestel toimunud ühisprojektis “Piirist piirini” ning üritati väärtustada kodulinn Narva-Jõesuud projektis “Uus elu Narva-Jõesuus”.
2001 aasta sügiseks kasvas Tallinnas noorte teatri- ja kunstitundidest välja Caritase loovuse kool, mis hakkas tegusema vastvalminud, uue Pirita kloostri ruumes. Loovuse kooli eesmärgiks oli sallivuse suurendamine läbi loovuse erinevate sotsiaalsete gruppide vahel ning kunstilise tegevusega iseend ja maailma avastada. Läbi loovtegevuse saab laps väljendada oma tundeid ja arvamusi, õpib kaaslastega suhtlema, teisi austama ning tunneb, et ta kuulub kuhugi. Selline meetod on just riskirühma lastega töötades kogu maailmas laialt hinnatud ning saanud palju positiivset tagasisidet.
Lõimumiseks remontisid 2001 aastal eesti ja vene noored ühiselt Caritase ökomaja Sillamäel, õppides ühtlasi ka kasutatud ökoloogilisi tehnoloogiaid. Rahvusvahelist mõõdet lisas 2001 aastal prantsuse gaidide ja eesti laste ühine laager Soomaal.
2002 jätkusid erinevad laagrid Ida-Virumaal ning laste koolivaheajad taluperedes.
2003 alustas Caritas tegelemist teismeliselt lapseootele jäänud tüdrukutega – alustas esimene tugirühm. Hakati otsima viise, kuidas toetada väga noorelt emaks saanud tüdrukute toimetulekut, vanemlust, õpetada oskusi ja vastutust. Töö noorte emadega on saanud äärmiselt positiivset tagasisidet ning areneb ja jätkub tänaseni.
2005 avati Caritase perekeskus Tallinnas Kopli asumis. Keskus  oli algselt mõeldud eelkõige Põhja-Tallinna linnaosas elavatele väikeste lastega peredele, aga ka Caritase teistele sihtrühmadele ning kõikidele huvilistele.
2006 jätkasime huviringide arendamist perekeskuses, tööd noorte emadega ning eestkostetööd.
2007 lisandus juba varem alustatud tegevustele Asenduskodulaste fond. Fond on suunatud asenduskodulaste silmaringi arendamisele ja sisuka vaba aja võimaluste pakkumisele, toetades huviringides ja klassiekskursioonidel osalemist, samuti osalemist kuni üheaastastel koolitustel.
2008 aastal alustas tööd noore ema kool Pärnus.
2005-2017 tegutses Caritase perekeskus ja noore ema kool Põhja-Tallinnas, kus sai osaleda lastega erinevate huviringide ja noorte vanemate tugigruppide töös. 2009-2015 pakuti Caritase perekeskuses kuni 24-aastastele mitteaktiivsetele ja töötavatele noortele lapsevanematele lapsehoidu ning tugiisikuteenust.
Alates 2017 tegutseb Caritase noore ema kool Pirita kloostris, kus toimub noorte lapsevanemate (sh teismelised, intellktipuudega noored lapsevanemad) sotsiaalpedagoogiline perenõustamine ning tegutsevad noorte vanemate tugigrupid.

Viited
Caritas Eesti
Caritas Europa
Caritas Internationalis
Katoliku Kirik Eestis

Eesti mittetulundusühingud